b'\n_START_ARTICLE_\nKambras\n_START_SECTION_\nEtimologija\n_START_PARAGRAPH_\nKambro pavadinimas kilo i\xc5\xa1 lotyni\xc5\xa1ko \xc5\xa1iaur\xc4\x97s Velso Cambria pavadinimo. 1830 m. ten esan\xc4\x8dias uolienas tyrin\xc4\x97jo Adamas Sedvikas.\n_START_SECTION_\nKambro datavimas\n_START_PARAGRAPH_\nApatin\xc4\x97 kambro riba nustatoma, kai uolienuose randama pirm\xc5\xb3j\xc5\xb3 artropod\xc5\xb3, trilobit\xc5\xb3 ir pirm\xc5\xb3j\xc5\xb3 rifus formuojan\xc4\x8di\xc5\xb3 gyv\xc5\xabn\xc5\xb3, archeociatid\xc5\xb3, fosilij\xc5\xb3. Periodo pabaiga sutampa su apra\xc5\xa1om\xc5\xb3 gyvyb\xc4\x97s form\xc5\xb3 i\xc5\xa1nykimu. Dabartin\xc4\x97 kambro prad\xc5\xbeia \xe2\x80\x93 542 mln.m. nustatyta panaudojant fosilines liekanas, taip pat radiokarboninius laiko nustatymo metodus.\n_START_SECTION_\nKambro fauna\n_START_PARAGRAPH_\nPer kambro period\xc4\x85 atsirado ypatingai daug gyvyb\xc4\x97s grupi\xc5\xb3. Dominavo skelet\xc4\x85 turintys bestuburiai, klest\xc4\x97jo j\xc5\xabriniai dumbliai. Daug \xc5\xa1iuolaikini\xc5\xb3 gyv\xc5\xabn\xc5\xb3 tip\xc5\xb3, turin\xc4\x8di\xc5\xb3 mink\xc5\xa1t\xc4\x85 skelet\xc4\x85, nei\xc5\xa1liko. Staigus labai \xc4\xafvairios faunos atsiradimas per ypatingai trump\xc4\x85 10 mln. m. laikotarp\xc4\xaf kambro prad\xc5\xbeioje vadinamas kambro sprogimu.\n_START_SECTION_\nPaleogeografin\xc4\x97s s\xc4\x85lygos\n_START_PARAGRAPH_\nKambro kontinentai susidar\xc4\x97 skilus ankstesniam Rodinijos superkontinentui, o v\xc4\x97liau ir Panotijos superkontinentui. Susidar\xc4\x97 4 kontinentai: Gondvana, Laurentija, Baltika ir Siberija. Manoma, kad kambre buvo daug sekli\xc5\xb3 j\xc5\xabros plot\xc5\xb3. Klimatas buvo \xc5\xa1iltas, ledynme\xc4\x8dio po\xc5\xbeymi\xc5\xb3 neaptikta.\n_START_SECTION_\nKambras Lietuvoje\n_START_PARAGRAPH_\nLietuvos teritorijoje kambro am\xc5\xbeiaus nuos\xc4\x97din\xc4\x97s uolienos sl\xc5\xabgso ant proterozojaus uolien\xc5\xb3, o kai kur tiesiog ant kristalinio pamato. Sl\xc5\xabgsojimo gylis nuo 300 m rytin\xc4\x97je Lietuvos dalyje iki 2200 m \xe2\x80\x93 vakarin\xc4\x97je dalyje. \xc5\xa0io am\xc5\xbeiaus uolien\xc5\xb3 storis did\xc4\x97ja i\xc5\xa1 ryt\xc5\xb3 \xc4\xaf vakarus. Lietuvoje kambro sistema pirm\xc4\x85 kart\xc4\x85 buvo pragr\xc4\x99\xc5\xbeta 1948 metais Vilniuje._NEWLINE_Lietuvos kambr\xc4\x85 sudaro molingos ir sm\xc4\x97lingos j\xc5\xabrin\xc4\x97s kilm\xc4\x97s uolienos su labai retomis faunos liekanomis, ta\xc4\x8diau jose gausu akritarch\xc5\xb3.'